./data/phi0914/phi00132/phi0914.phi00132.perseus-lat1.xml
Titus Livius (Livy)
et adiuvabat eos natura ipsa loci   namque Thaumaci a Pylis sinuque Maliaco per Lamiam eunti       loco alto siti sunt in ipsis faucibus, imminentes, quam Coelen vocant,       Thessaliae;  quae transeunti confragosa loca       inplicatasque flexibus vallium vias, ubi ventum ad hanc urbem est, repente velut       maris vasti sic universa panditur planities, ut subiectos  campos terminare oculis haud facile queas   ab eo miraculo Thaumaci appellati  nec altitudine solum       tuta urbs, sed quod saxo undique absciso rupibus imposita est   hae difficultates et quod haud satis dignum tanti laboris       periculique pretium erat, ut absisteret incepto Philippus, effecerunt             hiems quoque iam instabat, cum inde       abscessit et in Macedoniam in hiberna copias reduxit   ibi ceteri quidem data quanticunque quiete       temporis simul animos corporaque remiserant;  Philippum, quantum ab adsiduis       laboribus itinerum pugnarumque laxaverat animum, tanto magis intentum in       universum eventum belli curae angunt, non hostis  modo timentem,  qui terra marique       urgebant, sed nunc sociorum, nunc etiam popularium animos, ne et illi ad spem       amicitiae Romanorum deficerent, et Macedonas ipsos cupido novandi res caperet             itaque et in Achaiam legatos misit, simul       qui iusiurandum — ita enim pepigerant, quotannis iuraturos in verba Philippi —       exigerent, simul qui redderent Achaeis Orchomenon et Heraean et Triphylian Eleis            ademptam,  Megalopolitis  Alipheran,       contendentibus numquam eam urbem fuisse ex Triphylia, sed sibi debere  restitui, quia una esset ex iis, quae ad condendam Megalen polin ex       concilio Arcadum contributae forent   et cum       Achaeis quidem per haec societatem firmabat; ad Macedonum animos cum Heracliden amicum maxime       invidiae sibi esse cerneret, multis criminibus oneratum in vincla coniecit       ingenti popularium gaudio   bellum si quando       umquam ante alias, tum magna cura apparavit        exercuitque in armis et Macedonas et mercennarios milites principioque veris cum       Athenagora omnia externa auxilia quodque levis armaturae erat in Chaoniam per       Epirum ad occupandas quae ad Antigoneam fauces sunt —  Stena vocant Graeci — misit  ipse            post paucis diebus graviore secutus agmine, cum situm omnem regionis       adspexisset, maxime idoneum ad muniendum locum credidit esse praeter amnem Aoum             is inter montes, quorum alterum Meropum,       alterum Asnaum incolae vocant, angusta valle fluit, iter exiguum super ripam       praebens  Asnaum Athenagoram cum levi armatura tenere et communire iubet; ipse       in Meropo posuit castra   qua abscisae rupes       erant, statio paucorum armatorum tenebat; qua minus tuta erant, alia fossis,       alia vallo, alia turribus muniebat   magna       tormentorum etiam vis, ut missilibus procul arcerent hostem, idoneis locis       disposita est  tabernaculum regium pro vallo in conspecto maxime tumulo, ut       terrorem hostibus suisque spem ex fiducia faceret, positum